text: Tour de France–drøm splitter byråd
  31 maj 2017 kl. 19.47
  Sønderborg kommune drømmer om at få Tour de France til byen, men nu skaber drømmene økonomisk usikkerhed i byrådet. 
  Sønderborg sætter alle sejl til for at få Tour de France til byen i 2021. I sidste uge blev kommunens økonomiudvalg enige om, at de ville bruge 10 millioner, men nu er byrådspolitiker Peter Hansen (V) nervøs for, at budgetterne skal skride.   
  - Jeg er jo ikke imod, at Tour de France skal komme til Sønderborg, men jeg er bekymret for, om vi kan holde budgetterne. Historien siger desværre, at sådan noget har det med at løbe løbsk, siger Peter Hansen til TV SYD.
  Peter Hansen, byrådspolitiker, Venstre, Sønderborg. : "Jeg synes, det er vigtigt i sådan nogle sager, at der er tryghed omkring økonomien."
  Peter Hansen kræver nu en garanti fra borgmesteren om, at budgettet ikke bliver overskredet, ellers overvejer han at trække støtten til projektet.
  - Jeg synes, det er vigtigt i sådan nogle sager, at der er tryghed omkring økonomien, siger Peter Hansen.
  Borgmester Erik Lauritzen føler dog, at der er tryghed. Han vil ikke tillade, at budgettet bliver overskredet.
  - Vi har for lang tid siden sagt ja til, at det er 10 millioner, der er til at afvikle Tour de France, hvis det kommer til Sønderborg. Det skal ikke skride ret meget, men det gør projekter ikke i Sønderborg Kommune, siger Erik Lauritzen, Socialdemokratiet, borgmester, Sønderborg, til TV SYD.
  